钦定古今图书集成/理学汇编/学行典/第056卷 > 王阳明集 > 《答黄勉之》
## 钦定古今图书集成/理学汇编/学行典/第056卷 > 王阳明集 > 《答黄勉之》

来书云：“韩昌黎‘博爱之谓仁’一句，看来大段不错，不知宋儒何故非之，以为爱自是情，仁自是性，岂可以爱为仁？愚意则曰：‘性即未发之情，情即已发之性，仁即未发之爱，爱即已发之仁，如何唤爱作仁？不得言爱，则仁在其中矣。《孟子》曰：‘恻隐之心，仁也’。周子曰：‘爱曰仁’。昌黎此言，与孟、周之旨无甚差别，不可以其文人而忽之也’。” 云云。

“博爱”之说，本与孟、周之旨无大相远。樊迟问仁，子曰
“爱人”“爱”字何尝不可谓之仁欤？昔儒看古人言语，亦
多有因人重轻之病，正是此等处耳。然爱之本体，固
可谓之仁，但亦有爱得是与不是者。须爱得是，方是
爱之本体，方可谓之仁。若只知博爱，而不论是不是，
亦便有差处。吾尝谓“博”字不若“公”字为善。大抵训释
字义，亦只是得其大概。若其精微奥蕴，在人思而自
得，非言语所能喻。后人多有泥文著相，专在字眼上
穿求，却是心从《法华》转也。